ΓΡΑΠΤΗ ΕΡΩΤΗΣΗ P-2784/98

υποβολή: Eva Kjer Hansen (ELDR) προς την Επιτροπή

(9 Σεπτεμβρίου 1998)

Θέμα: Διαφήμιση για την παροχή υπηρεσιών ιατρικής φύσεως

Σύμφωνα με τη γερμανική νομοθεσία απαγορεύεται στους ασκούντες το επάγγελμα του οδοντιάτρου να διαφημίζουν τις υπηρεσίες τους εντός και εκτός της Γερμανίας. Η δανική νομοθεσία επιτρέπει τη διαφήμιση της παροχής υπηρεσιών ιατρικής φύσεως, σύμφωνα με το Νόμο αριθ. 463 της 10ης Ιουνίου 1997, εφόσον η διαφήμιση είναι επί του θέματος, αντικειμενική και εύστοχη. Κατά συνέπεια υπάρχει περίπτωση οδοντιατρείο που βρίσκεται στη Γερμανία να διώκεται ποινικώς για τη διαφήμιση της παροχής υπηρεσιών στη Δανία, όπου η διαφήμιση αυτή είναι νόμιμη.

Μπορεί η Επιτροπή να διευκρινίσει κατά πόσο η γερμανική απαγόρευση αντιβαίνει προς το άρθρο 59 για την ελεύθερη κυκλοφορία των υπηρεσιών;

Απάντηση του κ. Monti εξ ονόματος της Επιτροπής

(2 Οκτωβρίου 1998)

Το Αξιότιμο Μέλος επισημαίνει ότι η διαφήμιση υπηρεσιών απαγορεύεται στους γερμανούς οδοντιάτρους στη χώρα τους, ενώ τους επιτρέπεται στη Δανία υπό αυστηρές προϋποθέσεις. Δεδομένου ότι ένας γερμανός οδοντίατρος θα μπορούσε, ως εκ τούτου, να προβαίνει σε διαφήμιση στη Δανία, ενώ στο δανό συνάδελφό του θα απαγορευόταν η πραγματοποίηση αντίστοιχων εμπορικών επικοινωνιών στη Γερμανία, το Αξιότιμο Μέλος ερωτά κατά πόσον η γερμανική απαγόρευση αντιβαίνει προς το άρθρο 59 της συνθήκης των Ευρωπαϊκών Κοινοτήτων που αφορά την ελεύθερη κυκλοφορία των υπηρεσιών.

Όπως επεσήμανε η Επιτροπή στη σχετική ανακοίνωση που εκδόθηκε τον Μάρτιο(1), το Αξιότιμο Μέλος ορθά παρατηρεί πως οι υπηρεσίες εμπορικών επικοινωνιών, όπως οι διαφημιστικές υπηρεσίες, υπάγονται στο άρθρο 59 της συνθήκης των Ευρωπαϊκών Κοινοτήτων. Εντούτοις, αυτό δεν υποδηλώνει αυτομάτως ότι η απαγόρευση παρόμοιων διαφημίσεων στη Γερμανία αντιβαίνει προς τη συνθήκη των Ευρωπαϊκών Κοινοτήτων. Μια τέτοια απαγόρευση θα ήταν δικαιολογημένη εάν το Δικαστήριο κρίνει πως επιδιώκει αναγνωρισμένους στόχους δημοσίου συμφέροντος (όπως η προστασία των καταναλωτών), εφαρμόζεται αδιακρίτως και οι συνέπειές της δεν είναι δυσανάλογες προς τους επιδιωκόμενους στόχους.

Έως σήμερα, η Επιτροπή δεν έχει λάβει καταγγελίες επί του θέματος, το οποίο τίθεται σε πολλές χώρες στον τομέα των νομοθετικά κατοχυρωμένων επαγγελμάτων. Εντούτοις, αν κληθεί από τους επαγγελματίες του κλάδου ή το Κοινοβούλιο, θα προσπαθούσε να καταργήσει τους περιορισμούς στην ελεύθερη κυκλοφορία των υπηρεσιών εμπορικών επικοινωνιών, θέτοντας το ζήτημα ενώπιον της προσφάτως συσταθείσας ομάδας εμπειρογνωμόνων επί των εμπορικών επικοινωνιών, που αποτελείται από εκπροσώπους των κρατών μελών. Μέσω αυτής της μορφής της διοικητικής συνεργασίας, η Επιτροπή επιδιώκει να ενθαρρύνει τα κράτη μέλη να προβούν σε αμοιβαία αναγνώριση στους εν λόγω τομείς, είτε με αναθεώρηση της εθνικής τους νομοθεσίας, είτε με την καταγραφή των πεδίων όπου απαιτείται εναρμόνιση.

Οι αρνητικές συνέπειες των εν λόγω διασυνοριακών απαγορεύσεων είναι ιδιαίτερα έντονες και χρήζουν άμεσης προσοχής, ιδιαίτερα στον τομέα του ηλεκτρονικού εμπορίου, καθώς επαγγελματίες γιατροί σε ορισμένα κράτη μέλη προβαίνουν σε διαφήμιση στις σελίδες του Διαδικτύου, πράξη νόμιμη στις χώρες τους, για να διαπιστώσουν πως απειλούνται με ένδικα ή άλλα μέτρα από επαγγελματικές ενώσεις σε άλλα κράτη μέλη. Δεδομένου ότι το Διαδίκτυο είναι ένα de facto διασυνοριακό μέσο επικοινωνίας, δεν είναι δυνατόν να αποφευχθεί το πρόβλημα κατά την παροχή τέτοιων υπηρεσιών.

Εξαιτίας του επείγοντος χαρακτήρα της συγκεκριμένης πτυχής του προβλήματος, όπως τίθεται από το Αξιότιμο Μέλος, καθώς και του γεγονότος ότι η Επιτροπή επεξεργάζεται σήμερα ένα κείμενο για το κανονιστικό πλαίσιο του ηλεκτρονικού εμπορίου, ορισμένοι επαγγελματικοί φορείς πρότειναν το προαναφερθέν πρόβλημα να περιληφθεί στο κείμενο αυτό.

(1) COM(98)121 τελικό.